‘ANC-beleide vernietig Suid-Afrika se entrepreneurs’Argieffoto (Foto: Luxstorm, Pixabay) Die ANC se nasionale algemene raad (NAR) is net nog ŉ manier om Suid-Afrika se entrepreneurs te vernietig. Dit is volgens Stefan Pieterse, woordvoerder van AfriSake, die mening van entrepreneurs in die land. Die huidige ekonomiese en politieke klimaat in Suid-Afrika is onheilspellend en die beleide wat op die komende NAR bespreek sal word, blaas die groeiende ontevredenheid onder Suid-Afrikaanse werkgewers aan. Swak beleide, korrupsie en onbekwaamheid is belangrike uitdagings wat oorkom moet word sodat die ekonomie kan groei. ŉ Gepaste voorbeeld is swart ekonomiese bemagtiging (SEB): Die NAR besprekingsdokumente het ten doel om die SEB-beleid te bevorder. Dit, gelees in samehang met die nuwe, hersiene bestepraktykkodes, bewys dat dit duidelik is dat die regering poog om mense op grond van hul ras van die ekonomie uit te sluit. Die beleide fokus daarop om sake-eienaars van die meerderheidsaandele in hul eie maatskappye te vervreem. As gevolg hiervan sal maatskappye meer in die buiteland of in buurlande belê, terwyl geskoolde en voornemende entrepreneurs eenvoudig sal emigreer. AfriSake is van mening dat die regering se radikale en ekstremistiese SEB-beleide in die konstitusionele hof getoets moet word. Daarby het die tyd vir die sakegemeenskap aangebreek om SEB te boikot. “Die mislukte e-tolsage is ŉ duidelike voorbeeld van wat kan gebeur as mense weier om swak regeringsbeleid toe te pas. Die sakegemeenskap moet op dieselfde manier teen SEB opstaan,” het Pieterse gesê.